《沁园春 其二 美人腮》
清代·徐石麒

满面娇憨，惟有香颐，含情最多。看春风暗度，燕支不染；

晓霞天韵，越粉慵和。不语藏愁，无人托闷，枕上交痕手自搓。

嗔人觑，把红衫掩醉，小扇障歌。

嫣然亲近如何。殆软玉酥香未足过。见桃花潋滟，含羞添晕；

梨云浮动，微笑生涡。夜色偏宜，春心不掩，玳瑁床前争认他。

偎人久，有融融粉汗，偷拭香罗。

作者简介：明末清初江南江都人，字又陵，号坦庵。隐居不应试。王士禛官扬州，招致名士，独不往见。工诗词，精戏曲，善画花卉。曾撰《买花钱》